## Uredba o unutarnjem ustrojstvu Ministarstva hrvatskih branitelja iz Domovinskog rata

### NN 70/2001 (3.8.2001.), Uredba o unutarnjem ustrojstvu Ministarstva hrvatskih branitelja iz Domovinskog rata

# VLADA REPUBLIKE HRVATSKE

if !supportEmptyParas endif

1189

Na temelju članka 60. stavaka 1. i 2.
Zakona o sustavu državne uprave (»Narodne novine«, br. 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje ustrojstvo
tijela državne uprave (»Narodne novine«, broj 43/2001), Vlada Republike
Hrvatske je na sjednici održanoj 26. srpnja 2001. godine donijela

## UREDBU

### o unutarnjem ustrojstvu Ministarstva hrvatskih branitelja iz Domovinskog rata

I. OPĆE ODREDBE

Članak 1.

Ovom se Uredbom određuje unutarnje
ustrojstvo Ministarstva hrvatskih branitelja iz Domovinskog rata (u daljnjem
tekstu: Ministarstvo), nazivi i ustrojstvo upravnih organizacija u sastavu
Ministarstva i unutarnjih ustrojstvenih jedinica, poslovi i zadaci koji se u
njima obavljaju, način upravljanja, te okvirni broj službenika i namještenika
Ministarstva.

Članak 2.

Unutarnje ustrojstvo i upravljanje
ustrojstvenim jedinicama Ministarstva, te okvirni broj državnih službenika i
namještenika uređuje se na način da Ministarstvo može racionalno, stručno i
djelotvorno obavljati poslove iz svog djelokruga.

II.
UNUTARNJE USTROJSTVO

Članak 3.

Za obavljanje poslova iz djelokruga
Ministarstva ustrojavaju se sljedeće unutarnje ustrojstvene jedinice:

1. Kabinet ministra

2. Tajništvo Ministarstva

3. Uprava za hrvatske branitelje i članove
njihovih obitelji

4. Uprava za pravne poslove

5. Uprava za stambene poslove

6. Uprava za računovodstveno-financijske
poslove

III. DJELOKRUG UNUTARNJIH USTROJSTVENIH
JEDINICA

1.
KABINET MINISTRA

Članak 4.

U Kabinetu ministra obavljaju se
administrativni i stručni poslovi za ministra i njegovog zamjenika;
protokolarni poslovi; poslovi iz područja odnosa sa sredstvima javnog
priopćavanja; poslovi u vezi predstavki i pritužbi građana; poslovi u vezi
odnosa s Hrvatskim saborom, Vladom Republike Hrvatske, ministarstvima i
tijelima državne uprave, te s pravnim osobama koje imaju javne ovlasti iz
djelokruga Ministarstva; poslovi u vezi sa zaprimanjem i rješavanjem pošte
upućene ministru i njegovom zamjeniku; poslovi u vezi s evidencijom i pohranom
povjerljive pošte; drugi stručni i administrativni poslovi u vezi s
ostvarivanjem programa rada i djelovanja ministra i njegovog zamjenika, te
poslovi iz područja odnosa s udrugama proizašlim iz Domovinskog rata.

U Kabinetu ministra obavlja se upravni
nadzor, financijsko – računovodstveni nadzor i stručni nadzor u vezi s
kontrolom primjene i provedbe propisa iz djelokruga Ministarstva, prati se i
nadzire stanje u tim područjima, izrađuje se plan internog nadzora i kontrole,
provodi se nadzor nad utrošcima proračunskih sredstava i vrši kontrola istih,
nadzire i sprječavaju eventualne zlouporabe, izvještava i upozorava ministra na
uočene nepravilnosti.

 2. TAJNIŠTVO MINISTARSTVA

Članak 5.

Tajništvo Ministarstva poduzima mjere za
osiguranje učin­kovitosti u radu, te tehnički usklađuje rad unutarnjih
ustrojstvenih jedinica Ministarstva i upravnih organizacija u sastavu
Ministarstva, izrađuje prijedlog plana rada Ministarstva na temelju nacrta
planova rada uprava i drugih ustrojstvenih jedinica Ministarstva, usklađuje
poslove na ostvarivanju plana rada, daje stručno mišljenje o ugovorima
dostavljenim ministru na potpis, izrađuje odgovore na tužbe i prigovore na
ovrhe podnijete protiv Ministarstva, te izrađuje očitovanja za Državno
odvjetništvo u svim predmetima koji nisu u nadležnosti drugih uprava u sastavu
Ministarstva, skrbi o stanju kadrova u Ministarstvu, brine o stručnom ospo­sobljavanju
i usavršavanju državnih službenika i na­mještenika u tijeku službe i o urednom
i pravilnom korištenju imo­vine i sredstava za rad, nadzire rad državnih
službenika i namještenika, nadzire i usklađuje provedbu obrambenih i
sigurnosnih mjera, te obavlja i druge poslove koje odredi ministar.

 Za
obavljanje poslova iz djelokruga Tajništva Ministarstva ustrojavaju se:

1. Odjel za kadrovske i opće poslove;

2. Odjel za informatičke poslove

1.
Odjel za kadrovske i opće poslove

Članak 6.

Odjel za kadrovske i opće poslove obavlja
poslove u vezi sa zapošljavanjem državnih službenika i namještenika u
Ministarstvu, vodi propisane evidencije i osobne očevidnike, obavlja
administrativne i druge poslove u vezi s prijamom, rasporedom i otpustom
državnih službenika i namještenika, izrađuje plan izobrazbe službenika i
namještenika. Obavlja poslove u vezi s održavanjem opreme, objekata i
sredstava, organizira prijevoz dužnosnika i službenika Ministarstva, obavlja,
vodi poslove pisarnice i pismohrane, te obavlja poslove umnožavanja, skrbi o
održavanju objekata i prostorija Ministarstva, te obavlja druge opće, tehničke
i pomoćno – tehničke poslove, nabavlja robu, usluge i opremu za potrebe
ustrojstvenih jedinica ministarstva.

Odjel za kadrovske i opće poslove u svom
sastavu ima dva odsjeka:

- Odsjek za kadrovske poslove i pisarnicu

- Odsjek za tehničke i pomoćne poslove

 Odsjek za kadrovske poslove i pisarnicu

Članak 7.

Odsjek za kadrovske poslove i pisarnicu
obavlja poslove u vezi sa zapošljavanjem državnih službenika i namještenika u
Ministarstvu, vodi propisane evidencije i osobne očevidnike, obavlja
administrativne i druge poslove u vezi s prijamom, rasporedom i otpustom
državnih službenika i namještenika, izrađuje plan izobrazbe službenika i
namještenika, izrađuje odgovore na tužbe i prigovore na ovrhe podnijete protiv
Ministarstva, te izrađuje očitovanja za Državno odvjetništvo u svim predmetima
koji nisu u nadležnosti drugih uprava u sastavu Ministarstva, zaprima akte,
razvrstava akte na predmete upravnog postupka i ostale akte, raspoređuje ih na
unutarnje ustrojstvene jedinice i dostavlja ih u rad, otprema, razvodi i
arhivira.

Odsjek
za tehničke i pomoćne poslove

Članak 8.

 Odsjek za tehničke i pomoćne poslove provodi nabavu roba, usluga i
opreme za Ministarstvo po postupku propisanim zakonom, nadzire tekuće
održavanje voznog parka, prati troškove po svakom vozilu, obavlja poslove u
vezi s održavanjem i registracijom službenih vozila, te skrbi o dokumentaciji
vozila, koordinira poslove preuzimanja i predaje poštanskih pošiljaka na
Hrvatske pošte i unutar Grada Zagreba, te ispravnog funkcioniranja telefonskih
linija. Skrbi o urednom funkcioniranju čajne kuhinje. Skrbi o održavanju
higijene radnog prostora, obavlja poslove održavanja zgrade i uredskih
prostorija u uporabnom, ispravnom i sigurnom stanju za rad i boravak ljudi.

2.
Odjel za informatičke poslove

Članak 9.

Odjel za informatičke poslove sudjeluje u
edukaciji službenika i namještenika na području informatike. Nadzire tekuće
održavanje informatičke opreme, obučava službenike i namješ­tenike glede
uvođenja novo instalirane opreme, premješta (sklapa i instalira) postojeću
strojnu opremu pri internoj preraspodjeli, surađuje sa servisom za održavanje
informatičke opreme. Održava aplikacije radi nesmetanog rada informatičkog
sustava u mreži – poslužitelja (server) s radnim stranicama (client), pisačima,
modemima i slično. Kreira sistemske podatke potrebne za omogu­ćavanje rada u
mreži (korisnika imena, šifre, dozvole i sl.), administrira bazom podataka,
izrađuje sigurnosne kopije baze, vodi bazu podataka za stambene poslove, opće
poslove i vodi evidenciju o načinu rješavanja upravnih predmeta, te obavlja i
druge poslove koje odredi tajnik Ministarstva neposredno.

3. UPRAVA ZA HRVATSKE BRANITELJE I
ČLANOVE NJIHOVIH OBITELJI

Članak
10.

Uprava
za hrvatske branitelje i članove njihovih obitelji obavlja pravne poslove u
vezi s rješavanjem prava članova obitelji poginuloga, umrloga, zatočenoga ili
nestaloga hrvatskog branitelja iz Domovinskog rata i hrvatskih branitelja.
Pruža pravnu i stručnu pomoć korisnicima obiteljske invalidnine, korisnicima
novčane naknade u visini obiteljske invalidnine, hrvatskim ratnim vojnim
invalidima (u daljnjem tekstu: HRVI) iz Domovinskog rata, razvojačenim
hrvatskim braniteljima u ostvarivanju njihovih prava propisanim zakonom i
drugim propisima. Vodi drugostupanjski upravni postupak u predmetima
retroaktivnog povratka na skrb.

Uprava
izrađuje i provodi program prekvalifikacije razvoja­čenih hrvatskih branitelja,
pomaže samozapošljavanje hrvatskih branitelja, usmjerava i provodi Nacionalni
program psihosocijalne pomoći i rehabilitacije hrvatskih branitelja i članova
njihovih obitelji, obavlja stručne poslove u vezi profesionalne rehabilitacije
HRVI iz Domovinskog rata i surađuje sa Hrvatskim zavodom za mirovinsko
osiguranje u izradi programa profesionalne rehabilitacije, surađuje s nadležnim
tijelima u pronalaženju zatočenih i nestalih hrvatskih branitelja, surađuje u
postupku identifikacije ekshumiranih hrvatskih branitelja, vodi poslove
cjelovite pogrebne skrbi o ekshumiranim hrvatskim braniteljima, vodi poslove u
vezi obilježavanja mjesta masovnih grobnica. Obavlja poslove u vezi s dodjelom
čina posmrtno i promaknućem u činove Oružanih snaga Republike Hrvatske
poginuloga, umrloga, zatočenoga ili nestaloga hrvatskog branitelja i HRVI iz
Domovinskog rata sukladno posebnim propisima. Pruža savjetodavnu i pravnu pomoć
hrvatskim braniteljima u vezi ostvarivanja prava na invalidske i obiteljske
mirovine sukladno propisima zakona.

Za
obavljanje poslova iz djelokruga Uprave za hrvatske branitelje i članove
njihovih obitelji ustrojavaju se:

1.
Odjel za HRVI i članove obitelji poginuloga, umrloga, zatočenoga ili nestaloga
hrvatskog branitelja

2.
Odjel za razvojačene hrvatske branitelje i za psihosocijalnu pomoć.

1.
Odjel za HRVI i članove obitelji poginuloga, umrloga,
zatočenoga ili nestaloga hrvatskog branitelja

Članak
11.

Odjel
za HRVI i članove obitelji poginuloga, umrloga, zatočenoga ili nestaloga
hrvatskog branitelja pruža stručnu pomoć HRVI i članovima obitelji poginuloga, umrloga,
zatočenoga ili nestaloga hrvatskog branitelja u vezi ostvarivanja i rješavanja
statusnih i drugih prava.

Odjel
u svom sastavu ima dva pododsjeka:

-
Pododsjek za HRVI iz Domovinskog rata

-
Pododsjek za članove obitelji poginuloga, umrloga, zatočenoga ili nestaloga
hrvatskog branitelja

Pododsjek
za HRVI iz Domovinskog rata

Članak 12.

Pododsjek za HRVI iz Domovinskog rata
pruža pravnu i stručnu pomoć HRVI iz Domovinskog rata u vezi ostvarivanja
njihovih prava temeljem priznatog statusa HRVI iz Domovinskog rata, a koja im
pripadaju temeljem zakona i drugih propisa, vodi drugostupanjski upravni
postupak u predmetima retroaktivnog povratka na skrb. Obavlja poslove u vezi s
dodjelom čina, odnos­no dodjela i promaknuće u činove Oružanih snaga Republike
Hrvatske, te dodjela odlikovanja i priznanja Republike Hrvatske HRVI iz
Domovinskog rata. Izrađuje plan i skrbi za profesionalnu rehabilitaciju i vodi
bazu podataka o korisnicima profesionalne rehabilitacije. Vodi bazu podataka o
HRVI iz Domovinskog rata. Rješava o pravima koja su mu stavljena u nadležnost
po zakonu ili drugim propisima.

Prati ostvarivanje prava HRVI iz
Domovinskog rata propisanih zakonom i drugim propisima i predlaže mjere za
poboljšanje pravnog položaja HRVI iz Domovinskog rata.

Pruža savjetodavnu i pravnu pomoć
hrvatskim braniteljima u vezi s ostvarivanjem prava na invalidsku mirovinu
temeljem Zakona o pravima hrvatskih branitelja iz Domovinskog rata i članova
njihovih obitelji.

Pododsjek
za članove obitelji poginuloga, umrloga, zatočenoga ili nestaloga hrvatskog
branitelja

Članak 13.

Pododsjek za članove obitelji poginuloga,
umrloga, zato­čenoga ili nestaloga hrvatskog branitelja pruža pravnu i stručnu
pomoć članovima obitelji poginuloga, umrloga, zatočenoga ili nestaloga
hrvatskog branitelja u ostvarivanju i rješavanju njihovih statusnih i drugih
prava. Obavlja poslove u vezi s dodjelom čina posmrtno i promaknućem, odnosno
dodjelom i promaknućem u činove Oružanih snaga Republike Hrvatske poginuloga,
umrloga, zatočenoga ili nestaloga hrvatskog branitelja, te poslove u vezi s
dodjelom odlikovanja i priznanja Republike Hrvatske. Prati ostvarivanje
njihovih prava, prati probleme koji se pojavljuju kod ostvarivanja njihovih
prava, predlaže mjere za rješavanje problema, te za poboljšanje njihova statusa
i ostvarivanje zakonom propisanih prava. Rješava o pravima koja su mu stavljena
u nadležnost po zakonu ili drugim propisima.

U Pododsjeku se vodi baza podataka i
cjelovita evidencija svih poginulih, umrlih, zatočenih ili nestalih hrvatskih
branitelja. Pododsjek surađuje u postupku identifikacije i ekshumacije
hrvatskih branitelja i vodi poslove cjelovite pogrebne skrbi ekshumiranih
hrvatskih branitelja, vodi poslove u vezi obilježavanja mjesta masovnih
grobnica.

Pruža savjetodavnu i pravnu pomoć obitelji
poginuloga, umrloga, zatočenoga ili nestaloga hrvatskog branitelja u vezi s
ostvarivanjem prava na obiteljsku mirovinu temeljem Zakona o pravima hrvatskih
branitelja iz Domovinskog rata i članova njihovih obitelji.

2.
Odjel za razvojačene hrvatske branitelje i za psihosocijalnu pomoć

Članak 14.

Odjel za razvojačene hrvatske branitelje i
za psihosocijalnu pomoć pruža stručnu pomoć razvojačenim hrvatskim braniteljima
u rješavanju njihovog statusa hrvatskog branitelja iz Domovinskog rata i
njihovih prava propisanih zakonom i drugim propisima, te provodi Nacionalni
program psihosocijalne pomoći stradalnicima iz Domovinskog rata.

Odjel u svom sastavu ima dva pododsjeka:

- Pododsjek za razvojačene hrvatske
branitelje

- Pododsjek za psihosocijalnu pomoć

Pododsjek
za razvojačene hrvatske branitelje

Članak 15.

Pododsjek za razvojačene hrvatske
branitelje provodi Nacionalni program prekvalifikacije razvojačenih hrvatskih
branitelja. Pomaže hrvatskim braniteljima kod samozapošljavanja. Surađuje s
udrugama proizašlim iz Domovinskog rata radi poboljšanja skrbi o razvojačenim
hrvatskim braniteljima. Rješava o pravima koja su mu stavljena u nadležnost po
zakonu ili drugim propisima.

Vodi bazu podataka o razvojačenim
hrvatskim braniteljima koji se nalaze na prekvalifikaciji i školovanju. Obavlja
i druge stručne poslove vezane za pomoć razvojačenim hrvatskim braniteljima.

Pododsjek
za psihosocijalnu pomoć

Članak 16.

Pododsjek za psihosocijalnu pomoć provodi nacionalni
program psihosocijalne pomoći stradalnicima iz Domovinskog rata i njihove
rehabilitacije u svim dijelovima i njihovo uključivanje u redoviti život,
osmišljava, prati i nadzire provedbu programa psihosocijalne pomoći i
rehabilitacije, te obavlja i druge poslove iz ovog područja.

Pododsjek za psihosocijalnu pomoć putem
svojih županijskih i gradskih središta ostvaruje psihosocijalne programe i
usklađuje rad stručnih psihosocijalnih timova u županijama i gradovima, brine o
njihovoj opremljenosti, edukaciji, stručno-istraživačkom radu i stalnoj
evaluaciji programa.

Pododsjek skrbi o tome da se program
odvija po najvišim svjetskim profesionalnim standardima u cilju unapređenja
rada psihosocijalnih timova na terenu i najveće moguće skrbi o obiteljima poginuloga,
umrloga, zatočenog ili nestaloga hrvatskog branitelja, HRVI iz Domovinskog
rata, razvojačenih hrvatskih branitelja i članova njihovih obitelji, te
mirnodopskih vojnih invalida.

4. UPRAVA ZA PRAVNE POSLOVE

Članak
17.

Uprava
za pravne poslove obavlja stručne poslove u vezi s izradom nacrta, prijedloga
Zakona o pravima hrvatskih branitelja iz Domovinskog rata i članova njihovih
obitelji, te svih propisa koje Vlada Republike Hrvatske ili ministar donosi za
izvršenje zakona: pravilnika, naredbi i naputaka. Prati sve propise iz
djelokruga drugih ministarstava, a u kojima su regulirana prava hrvatskih
branitelja i članova njihovih obitelji i mirnodopskih vojnih invalida (u
daljnjem tekstu: MVI), te surađuje s ministarstvima u izradi prijedloga tih
zakona. Prati stanje u primjeni i provedbi Zakona o pravima hrvatskih
branitelja iz Domovinskog rata i članova njihovih obitelji i drugih propisa iz
djelokruga ministarstva i predlaže izmjene i dopune. Daje stručna mišljenja na
nacrte zakona i drugih propisa iz djelokruga rada drugih ministarstava i drugih
tijela državne uprave, te surađuje i obavlja poslove u vezi prilagodbe propisa
Republike Hrvatske propisima Europske unije. Izrađuje prijedlog programa za
stručna savjetovanja u vezi primjene Zakona i propisa iz djelokruga
ministarstva za ustrojstvene jedinice.

Rješava
o statusu hrvatskih branitelja iz Domovinskog rata i članova njihovih obitelji.
Obavlja reviziju prvostupanjskih rješenja kojima se priznaje status člana
obitelji poginuloga, umrloga, zatočenoga ili nestaloga hrvatskog branitelja,
status HRVI iz Domovinskog rata, status MVI, o pravima stradalih pirotehničara,
o pravu na opskrbninu i o drugim pravima za koje je Zakonom propisana revizija.
Rješava o žalbama u drugostupanjskom postupku. Izrađuje odgovore na tužbe na
traženje Upravnog suda i Ustavnog suda vezano za upravni postupak ili ocjenu
ustavnosti ili zakonitosti propisa u nadležnosti ovog Ministarstva. Vodi
evidenciju načina rješavanja upravnih predmeta i analitičku obradu podataka o
načinu rješavanja upravnih predmeta.

Obrađuje
i priprema predmete za drugostupanjska liječnička povjerenstva i koordinira s
predsjednicima I., II., III. i IV. vijeća liječničkog povjerenstva i s
liječnicima članovima vijeća.

Rješava
o prijedlogu za obnovu postupka po prijedlogu stranke i po službenoj dužnosti,
provodi postupak ukidanja i poništavanja rješenja po pravu nadzora, izrađuje
očitovanje na zahtjev Državnog odvjetništva i Pučkog pravobranitelja vezano za
predmete iz upravnog postupka. Izrađuje rješenja na temelju presuda Upravnog
suda Republike Hrvatske, izrađuje prijedlog zakona za zaštitu zakonitosti
državnom odvjetniku protiv presude Upravnog suda Republike Hrvatske, te vrši
sve poslove po nalogu Povjerenstva Vlade Republike Hrvatske za postupanje po
pravu nadzora.

Pruža
stručnu pomoć u ostvarivanju statusa stradalnika iz Domovinskog rata, te
rješava sve podneske, zahtjeve i pritužbe koji se odnose na pitanja
ostvarivanja statusnih prava.

 Za
obavljanje poslova iz djelokruga Uprave za pravne poslove ustrojavaju se:

1. Odjel za praćenje i izradu propisa,
edukaciju i obnovu postupka

2. Odjel za upravni postupak.

1.
Odjel za praćenje i izradu propisa, edukaciju i obnovu postupka

 Članak 18.

Odjel za praćenje i izradu propisa,
edukaciju i obnovu postupka obavlja stručne poslove u vezi s izradom nacrta
prijedloga zakona o pravima hrvatskih branitelja iz Domovinskog rata i članova
njihovih obitelji, te svih propisa koje Vlada Republike Hrvatske ili ministar
donosi za izvršenje zakona. Prati sve propise iz djelokruga drugih
ministarstava u kojima su regulirana prava hrvatskih branitelja i članova
njihovih obitelji i MVI. Daje stručna mišljenja na nacrte zakona i drugih
propisa iz djelokruga rada drugih ministarstava i drugih tijela državne uprave,
te surađuje i obavlja poslove u vezi prilagodbe propisa Republike Hrvatske
propisima Europske unije. Izrađuje prijedlog programa za stručna savjetovanja u
vezi primjene Zakona i propisa iz djelokruga Ministarstva za ustrojstvene
jedinice i prvostupanjska tijela.

Odjel rješava o prijedlogu za obnovu
postupka po prijedlogu stranke i po službenoj dužnosti, provodi postupak
ukidanja i poništavanja rješenja po pravu nadzora.

Odjel u svom sastavu ima dva pododsjeka:

-
Pododsjek za praćenje i izradu propisa i edukaciju

-
Pododsjek za obnovu postupka i postupanje po pravu nadzora.

Pododsjek
za praćenje i izradu propisa i edukaciju

Članak 19.

Pododsjek za praćenje i izradu propisa i
edukaciju obavlja stručne poslove u vezi s izradom nacrta prijedloga zakona o
pravima hrvatskih branitelja iz Domovinskog rata i članova njihovih obitelji,
te svih propisa koje Vlada Republike Hrvatske ili ministar donosi za izvršenje
zakona: pravilnika, naredbi i naputaka. Prati sve propise iz djelokruga drugih
ministarstava, a u kojima su regulirana prava hrvatskih branitelja i članova
njihovih obitelji i MVI, te surađuje s tim ministarstvima u izradi prijedloga
tih zakona. Prati stanje u primjeni i provedbi Zakona o pravima hrvatskih
branitelja iz Domovinskog rata i članova njihovih obitelji i drugih propisa iz
djelokruga ministarstva i predlaže izmjene i dopune. Daje stručna mišljenja na
nacrte zakona i drugih propisa iz djelokruga rada drugih ministarstava i drugih
tijela državne uprave, te surađuje i obavlja poslove u vezi prilagodbe propisa
Republike Hrvatske propisima Europske unije. Izrađuje prijedlog programa za
stručna savjetovanja u vezi primjene Zakona i propisa iz djelokruga
Ministarstva za ustrojstvene jedinice i prvostupanjska tijela.

 Pododsjek za obnovu postupka i postupanje po
pravu nadzora

Članak 20.

Pododsjek za obnovu postupka i postupanje
po pravu nadzora rješava o prijedlogu za obnovu postupka po prijedlogu stranke
i po službenoj dužnosti, provodi postupak ukidanja i poništavanja rješenja po
pravu nadzora, izrađuje očitovanje na zahtjev Državnog odvjetništva i Pučkog
pravobranitelja vezano za predmete iz upravnog postupka. Izrađuje rješenja na
temelju presuda Upravnog suda Republike Hrvatske, izrađuje prijedlog zahtjeva
za zaštitu zakonitosti državnom odvjetniku protiv presude Upravnog suda Republike
Hrvatske, te vrši sve poslove po nalogu Povjerenstva Vlade Republike Hrvatske
za postupanje po pravu nadzora.

2.
Odjel za upravni postupak

 Članak 21.

Odjel za upravni postupak rješava o statusima
članova obitelji poginuloga, umrloga, zatočenoga ili nestaloga hrvatskog
branitelja, statusima HRVI iz Domovinskog rata, statusima MVI i o pravima
stradalih pirotehničara. Vodi evidenciju načina rješavanja upravnih predmeta i
analitičku obradu podataka o načinu rješa­vanja upravnih predmeta.

Odjel u svom sastavu ima dva odsjeka:

- Odsjek za ostvarivanje statusa člana
obitelji poginuloga, umrloga, zatočenoga ili nestaloga hrvatskog branitelja i
umrlog pirotehničara

- Odsjek za ostvarivanje statusa HRVI iz
Domovinskog rata i mirnodopskih vojnih invalida i prava stradalih pirotehničara

Odsjek
za ostvarivanje statusa člana obitelji poginuloga, umrloga, zatočenoga ili
nestaloga hrvatskog branitelja i umrlog pirotehničara

Članak 22.

Odsjek za ostvarivanje statusa člana
obitelji poginuloga, umrloga, zatočenoga ili nestaloga hrvatskog branitelja i
umrlog pirotehničara obavlja reviziju prvostupanjskih rješenja kojima se
priznaje status člana obitelji poginuloga, umrloga, zatočenoga ili nestaloga
hrvatskog branitelja ili umrlog pirotehničara, o pravu na opskrbninu i o drugim
pravima za koje je Zakonom propisana revizija. Rješava o žalbama u
drugostupanjskom postupku. Izrađuje odgovore na tužbe na traženje Upravnog suda
i Ustavnog suda vezano za upravni postupak ili ocjenu ustavnosti ili
zakonitosti propisa u nadležnosti ovog Ministarstva. U obavljanju revizije i u
drugostupanjskom upravnom postupku pribavljaju se nalazi i mišljenja
liječničkog povjerenstva u drugom stupnju o postotku oštećenja organizma. Pribavlja
očitovanje liječničkog povjerenstva o navodima Upravnog suda Republike Hrvatske
iznijetim u presudama tog suda o postotku oštećenja organizma. Pruža pravnu i
stručnu pomoć liječničkim povjerenstvima, organizira pregled kod liječničkih
povjerenstava povodom žalbe.

Pruža stručnu pomoć u ostvarivanju statusa
stradalnika iz Domovinskog rata, te rješava sve podneske, zahtjeve i pritužbe
koji se odnose na pitanja ostvarivanja statusnih prava.

Odsjek
za ostvarivanje statusa HRVI iz Domovinskog rata i mirnodopskih vojnih invalida
i prava stradalih pirotehničara

Članak 23.

Odsjek za ostvarivanje statusa HRVI iz
Domovinskog rata i MVI i prava stradalih pirotehničara obavlja reviziju
prvostupanjskih rješenja kojima se priznaje status HRVI iz Domovinskog rata,
pravo na osobnu invalidninu, pravo na ortopedski doplatak, pravo na doplatak za
njegu i pomoć druge osobe, pravo na opskrbninu, o drugim pravima HRVI za koje
je zakonom propisana revizija i o pravima stradalih pirotehničara, rješava o
žalbama u drugostupanjskom postupku.

U obavljanju revizije i u drugostupanjskom
upravnom postupku pribavljaju se nalazi i mišljenja liječničkog povjerenstva u
drugom stupnju o postotku oštećenja organizma. Pribavlja očitovanje liječničkog
povjerenstva o navodima Upravnog suda Republike Hrvatske iznijetim u presudama
tog suda o postotku oštećenja organizma. Pruža pravnu i stručnu pomoć
liječničkim povjerenstvima, organizira pregled kod liječničkih povjerenstava
povodom žalbe.

Pruža stručnu pomoć u ostvarivanju statusa
stradalnika iz Domovinskog rata, te rješava sve podneske, zahtjeve i pritužbe
koji se odnose na pitanja ostvarivanja statusnih prava.

 5. UPRAVA ZA STAMBENE POSLOVE

Članak
24.

Uprava
za stambene poslove obavlja upravne i druge stručne poslove stambenog
zbrinjavanja članova obitelji poginuloga, umrloga, zatočenoga ili nestaloga
hrvatskog branitelja i HRVI iz Domovinskog rata, riješava njihove zahtjeve za
dodjelu stana i kredita, te po skraćenom postupku donosi rješenja o pravu na
stan i pravu na kredit. Surađuje s drugim ministarstvima (za javne radove,
obnovu, graditeljstvo) poradi učinkovite skrbi o stambenom zbrinjavanju.

Izrađuje
Liste reda prvenstva za dodjelu stanova i stambenih kredita, šifrira stanove,
daje ih u najam i otkup. Vodi bazu podataka o dodjeljenim stanovima i kreditima
članovima obitelji poginuloga, umrloga, zatočenoga ili nestaloga hrvatskog
branitelja i HRVI iz Domovinskog rata.

Za
obavljanje poslova iz djelokruga Uprave za stambene poslove ustrojavaju se:

1.
Odjel za dodjelu stanova i stambenih kredita

2.
Odjel za gospodarenje

1. Odjel za dodjelu stanova i stambenih kredita

Članak
25.

Odjel
za dodjelu stanova i stambenih kredita rješava zahtjeve za dodjelu stana i
stambenog kredita, izrađuje Liste reda prvenstva za dodjelu stana i stambenog
kredita, donosi rješenja po skraćenom postupku o pravu na stan i pravu na
stambeni kredit.

Odjel
u svom sastavu ima dva pododsjeka:

-
Pododsjek za dodjelu stanova

-
Pododsjek za dodjelu stambenih kredita

 Pododsjek za dodjelu stanova

 Članak 26.

Pododsjek
za dodjelu stanova rješava zahtjeve članova obitelji poginuloga, umrloga,
zatočenoga ili nestaloga hrvatskog branitelja i HRVI iz Domovinskog rata za
dodjelu stana. Izrađuje Liste reda prvenstva za dodjelu stana. Po skraćenom
postupku donosi rješenja o pravu na stan.

Pododsjek za dodjelu stambenih kredita

Članak
27.

Pododsjek
za dodjelu stambenih kredita rješava zahtjeve članova obitelji poginuloga,
umrloga, zatočenoga ili nestaloga hrvatskog branitelja i HRVI iz Domovinskog
rata za dodjelu stambenog kredita. Izrađuje Listu reda prvenstva za dodjelu
stambenog kredita. Po skraćenom postupku donosi rješenja o pravu na stambeni
kredit.

2.
Odjel za gospodarenje

Članak 28.

Odjel za gospodarenje obavlja poslove
gospodarenja i najma dodjeljenih stanova članovima obitelji poginuloga,
umrloga, zatočenoga ili nestaloga hrvatskog branitelja i HRVI iz Domovinskog
rata, otkup dodjeljenih stanova i izračun cijene stana i vrši šifriranje
stanova i evidenciju dodjeljenih stanova.

6. UPRAVA ZA RAČUNOVODSTVENO-FINANCIJSKE
POSLOVE

Članak 29.

Uprava za računovodstveno-financijske
poslove obavlja stručne poslove koji se odnose na: planiranje potrebnih
financijskih sredstava za izvršavanje obveza iz nadležnosti Ministarstva,
izrađuje plan proračuna za Ministarstvo, utvrđuje mjesečne i tromjesečne
planove izvršenja izdataka, izrađuje statistička i financijska izvješća
sukladno zakonu i propisima, skrbi za namjensko trošenje proračunskih
sredstava, vodi sve propisane raču­novostvene knjige i pomoćne evidencije, te
evidencije potrebe za planiranje izdataka i plaćanja. Uprava vodi evidenciju o
korisnicima prava sukladno Zakonu o pravima hrvatskih branitelja iz Domovinskog
rata i članova njihovih obitelji, o isplatama korisnicima, vrši obračun plaća i
naknada djelatnicima, te obavlja i druge poslove koje odredi ministar.

Za obavljanje poslova iz djelokruga Uprave
za računo­vod­stveno-financijske poslove ustrojavaju se:

1. Odjel za računovodstvo i financije

2. Odjel za trajna prava

1.
Odjel za računovodstvo i financije

Članak
30.

Odjel
za računovodstvo i financije obavlja stručne poslove koji se odnose na
planiranje i izvršavanje izdataka, izrađuje statistička i financijska izvješća
za mjesečna, kvartalna i godišnja razdoblja, skrbi za rezerviranje i
zahtijevanje financijskih sredstava potrebnih za funkcioniranje Ministarstva.
Odjel vrši obradu računovodstveno financijske dokumentacije. Prije isplate
obavlja financijsku i računovodstvenu kontrolu dokumentacije. Evidentira sve
transakcije i poslovne događaje u: Dnevnik I, Dnevnik II, Glavnu knjigu I,
Glavnu knjigu II, pomoćne knjige: ulaznih računa, nabave, popis kapitalne
imovine, blagajne, evidencije putnih naloga. Odjel vrši obračun plaće i naknada
zaposlenicima i ugovornim djelatnicima, obavlja blagajničko poslovanje. Odjel
obavlja i druge poslove iz djelokruga Uprave koje odredi pomoćnik ministra.

2. Odjel za trajna prava

 Članak 31.

Odjel
za trajna prava skuplja i obrađuje podatke o obiteljima poginuloga, umrloga,
zatočenoga ili nestaloga hrvatskog branitelja, HRVI iz Domovinskog rata, mirnodopskih
vojnih invalida. Vodi analitičku evidenciju korisnika po jedinstvenim matičnim
brojevima i isplatu trajnih prava, vrši statističku obradu podataka, izrađuje
prijedlog proračuna radi osiguranja sredstava za korisnike trajnih prava, skrbi
za rezerviranje i zahtijevanje financijskih sredstava potrebnih za isplatu
korisnicima trajnih prava. Izrađuje polugodišnje i godišnje izvješće o
realizaciji prava korisnika, prikuplja podatke iz resurnih ministarstava i
fondova o financiranju korisnika i isplatama po Zakonu o pravima hrvatskih
branitelja iz Domovinskog rata i članova njihovih obitelji. Odjel obavlja i
druge poslove iz djelokruga Uprave koje odredi pomoćnik ministra.

IV. UPRAVLJANJE UNUTARNJIM USTROJSTVENIM
JEDINICAMA MINISTARSTVA

Članak
32.

Radom
Ministarstva upravlja ministar.

Radom
Tajništva Ministarstva upravlja tajnik Ministarstva.

Upravama
u Ministarstvu upravljaju pomoćnici ministra.

Radom
odjela upravljaju načelnici odjela.

Radom
Kabineta ministra upravlja tajnik Kabineta.

Radom
odsjeka upravlja voditelj odsjeka.

Radom
pododsjeka upravlja voditelj pododsjeka.

Članak
33.

Zamjenik
ministra odgovoran je za svoj rad ministru i Vladi Republike Hrvatske.

Tajnik
Ministarstva za svoj rad odgovara ministru.

Pomoćnici
ministra odgovorni su za svoj rad ministru.

Načelnici
odjela u sastavu Tajništva Ministarstva odgovorni su za svoj rad ministru i
tajniku Ministarstva.

Načelnici
odjela u sastavu uprava odgovorni su za svoj rad ministru i pomoćniku ministra
koji upravlja tom upravom.

Voditelji
odsjeka odgovorni su za svoj rad načelniku odjela u čijem su sastavu.

Voditelji
pododsjeka odgovorni su za svoj rad načelniku odjela u čijem su sastavu.

Članak
34.

Savjetodavno
tijelo ministra je Stručni kolegij.

Stalni
članovi Stručnog kolegija su: zamjenik ministra, tajnik Ministarstva i
pomoćnici ministra.

Ostali
službenici Ministarstva pozivaju se na sjednice Stručnog kolegija po potrebi.

Članak
35.

Ministar
propisuje vrijeme uredovnih dana za rad sa strankama što će se pobliže urediti
Pravilnikom u unutarnjem redu Ministarstva.

V. SLUŽBENICI I NAMJEŠTENICI MINISTARSTVA

 Članak 36.

Poslove i zadaće iz djelokruga
Ministarstva, ovisno o vrsti, složenosti, stručnoj spremi i drugim uvjetima,
obavljaju službenici raspoređeni na radna mjesta službenika, te namještenici raspoređeni
na radna mjesta namještenika.

Okvirni broj državnih službenika i
namještenika potrebnih za obavljanje poslova iz mjerodavnosti Ministarstva
prikazan je, za svaku pojedinu ustrojstvenu jedinicu, u tablici koja je
sastavni dio ove Uredbe i ne objavljuje se u »Narodnim novinama«.

 VI. SURADNJA S DRUGIM MINISTARSTVIMA ITIJELIMA DRŽAVNE
UPRAVE

 Članak 37.

Ministarstvo surađuje s drugim
ministarstvima i tijelima državne uprave i pravnim osobama koje imaju javne ovlasti
u vezi s ostvarivanjem stručnih i upravnih poslova iz djelokruga Ministarstva.

Ministarstvo potiče i promiče rad udruga
proizašlih iz Domovinskog rata.

Ministarstvo surađuje i sa stručnim,
znanstvenim i drugim ustanovama i institucijama radi rješavanja pojedinih
stručnih i upravnih pitanja iz djelokruga Ministarstva.

Članak 38.

Radi rasprave o pojedinim pitanjima iz
djelokruga Ministarstva, utvrđivanja nacrta propisa, davanja stručnih mišljenja
i prijedloga o važnim pitanjima iz djelokruga Ministarstva, ministar osniva
stručne savjete odnosno radne skupine.

Aktom o osnivanju utvrđuje se djelokrug i
način rada stručnog savjeta odnosno radne skupine.

VII. PRIJELAZNE I ZAVRŠNE ODREDBE

 Članak 39.

Odredbe članaka 27. do 29. dosadašnje
Uredbe o unutarnjem ustrojstvu Ministarstva hrvatskih branitelja iz Domovinskog
rata (»Narodne novine«, br. 29/2000 i 94/2000) ostaju na snazi do prenošenja
ovlasti na urede državne uprave u jedinicama područne (regionalne) samouprave.

 Radom odjela hrvatskih branitelja i članova njihovih obitelji, kao
područnim jedinicama Ministarstva, upravlja načelnik i za svoj rad odgovoran je
ministru, tajniku Ministarstva i pomoć­nicima ministra.

Djelatnici raspoređeni na radna mjesta u
područnim jedinicama ostaju raspoređeni na radna mjesta po postojećim
rješenjima. Prava i obveze iz radnog odnosa ostvaruju u Ministarstvu hrvat­skih
branitelja iz Domovinskog rata do ustrojavanja ureda državne uprave u
jedinicama područne (regionalne) samouprave.

Članak 40.

Pitanja važna za rad Ministarstva koja
nisu uređena Zakonom, Uredbom o načelima za unutarnje ustrojstvo tijela državne
uprave i ovom Uredbom, uredit će se Pravilnikom o unutarnjem redu Ministarstva.

Pravilnikom iz stavka 1. ovog članka
utvrdit će se broj potrebnih državnih službenika i namještenika s naznakom
njihovih temeljnih poslova i zadaća, stručnih uvjeta potrebnih za njihovo
obavljanje, njihove ovlasti i odgovornosti, te druga pitanja važna za rad
ministarstva.

Ministar će, u roku od 60 dana od dana
stupanja na snagu ove Uredbe, donijeti Pravilnik o unutarnjem redu
Ministarstva, uz prethodnu suglasnost ministarstva nadležnog za poslove opće
uprave.

Članak 41.

Danom stupanja na snagu ove Uredbe
prestaje važiti Uredba o unutarnjem ustrojstvu Ministarstva hrvatskih
branitelja iz Domovinskog rata (»Narodne novine«, br. 29/2000 i 94/2000), osim
odredbi članaka 27., 28. i 29. Uredbe.

Članak 42.

Ova Uredba stupa na snagu danom objave u
»Narodnim novinama«.

Klasa:  023-03/01-01/53

Urbroj:
5030104-01-1

Zagreb, 26. srpnja 2001.

Potpredsjednica **Željka Antunović,** v. r.

Uredba, NN 70/2001-1189